還丹可成詩聯句
作者：清晝
朝代：唐

paragraphs: 羽化自仙骨，延年資養生。
金經啓靈秘，玉液流至精。
八石思共煉，九丹知可成。
吾心苟無妄，神理期合幷。
封竈用六一，置門考休京。
浮光含日彩，圓質煥雲英。
持此保壽命，服之頤性情。
跂予望仙侶，高詠昇天行。
鶴駕方可致，霓裳定將迎。
不因五色藥，安著七真名。
揮妙在微密，全功知感誠。
與君棄城市，攜手遊蓬瀛。